##  Vári Attila

*Ősz*

Egy őrült járhatott itt éjjel,
Dávid-csillag a juharfákon,
És minden sárga, csupa sárga
Nyár-hamva: dér ül a halálon.

Kökény kékül, holtember arca,
Jég-hályog ül a tószemen,
A katángkórók hadrendbe álltak,
Jövőnk fekete serege.

A Nap szemét is bekötötték,
S köd-esténk hóhér-osztaga,
Mindenkit megöl, aki fénylik,
November-kristályéjszaka.

*sancho panza éneke*

lovagom biztos

megjutalmaz,

lesz aranyom egy

egész halmaz,

és birtokom a

szigeteken

mindent nekem ad

csakis nekem

tudom hogy őrült de la

mancha

nem oroszlán mert

nincsen mancsa

és fegyvere is törött

dárda

s csak én dicsérem

nem dalárda

de célja van az

életében

a kotyvalékos bús

fejében

nem annyira egy lány

erénye

mint nemzete a szeme

fénye

azt mondják őrültet

szolgálni

magunk is őrültté

fogunk válni

hát kit zavar ha agya

bomlott

szolgáltak mások is

bolondot

mániákust önteltet

gőgöst

oly aprókat hogy

nincsen rőfös

ki ne hüvelykkel mérné

őket

a jelszavakkal

lézengőket

hát én embernyi

sancho panza

nem is vigyázhatnék

magamra

ő sem aggódik csak

vezet

és nem kér világnézetet

dalolom tehát hű

torokkal

le a halállal a torokkal

éljen a vezér a mindig

bátor

reszkess te mongol

ulán bátor